মুর্শিদাবাদ মেডিক্যাল কলেজ হাসপাতালে অগ্নিকাণ্ডের ঘটনা প্রশ্ন তুলে দিল কলকাতার সরকারি হাসপাতালগুলির আপৎকালীন পরিস্থিতি মোকাবিলা ব্যবস্থা নিয়ে। শনিবার ‘এবেলা’ ঘুরে দেখল শহরের মেডিক্যাল কলেজ হাসপাতালগুলির বিপদ মোকাবিলার হালহকিকত। চোখে পড়ল হাসপাতালগুলির আপৎকালীন পরিস্থিতি মোকাবিলার বেহাল চিত্র।
অগ্নিকাণ্ড অথবা অন্য কোনও বিপদ ঘটলে রাজ্যের প্রথমশ্রেণির হাসপাতালগুলিতে তা মোকাবিলার মতো পর্যাপ্ত ব্যবস্থা নেই। কলকাতা মেডিক্যাল কলেজ, এস এস কে এম হাসপাতাল, আর জি কর হাসপাতাল-সহ অন্য হাসপাতালগুলিতে অগ্নিনির্বাপণ ব্যবস্থা যেমন বেহাল, তেমনি হাসপাতালের একাধিক ভবন থেকে বার হওয়ার বিকল্প পথও নেই। সরকারি হাসপাতালের চিকিৎসকদের একাংশের অভিযোগ, দমকল বিধি না-মানার কারণে ব্যবস্থা নেওয়া উচিত শহরের সরকারি মেডিক্যাল কলেজ হাসপাতালগুলির বিরুদ্ধে। 
ব্যতিক্রম নয় রাজ্যের সুপার স্পেশালিটি হাসপাতাল এস এস কে এম’ও। বছরতিনেক আগে ওই হাসপাতালের মূল ভবনের আইসিসিইউ’তে আগুন লেগেছিল। ঘটনায় কেউ মারা না গেলেও আতঙ্ক ছড়িয়েছিল। মূল ভবনে যদি আগুন লাগে, তাহলে রোগী এবং পরিজনদের বার হওয়ার জন্য বিকল্প সিঁড়ি নেই। এই ভবনের তিনতলা জুড়ে রয়েছে একাধিক গুরুত্বপূর্ণ বিভাগ। কয়েকশো রোগী ভর্তি রয়েছেন সেখানে। ওই ভবনের নীচে রাত কাটান রোগীর আত্মীয় পরিজনেরা। এক নিরাপত্তারক্ষীর কথায়, ‘‘মূল ভবনে একটি মাত্র লিফ্‌ট এবং একটি সিঁড়ি। যদি কোনও দুর্ঘটনা ঘটে তাহলে সবাইকে ওই সিঁড়িটি দিয়েই নামতে হবে।’’ ওই হাসপাতালের মূল প্রশাসনিক ভবনও সুরক্ষিত নয়। ওই ভবনে হাসপাতালের শীর্ষ আধিকারিকদের দফতর রয়েছে। ওই ভবনের দোতলায় ওঠার একমাত্র সিঁড়িটি আবার কাঠের। 
একই অবস্থা আর জি কর হাসপাতালেও। এমার্জেন্সি বিল্ডিংয়ে একটি সিঁড়ি এবং তিনটি লিফ্‌ট। তথ্য বলছে, এর আগে ওই ভবনের ছ’তলায় আগুন লাগার পর সপ্তম এবং অষ্টম তলার রোগীরা আটকে পড়েছিলেন। কারণ কোনও বিকল্প সিঁড়ি নেই। পাশাপাশি, আর জি করের জুবিলি বিল্ডিংয়ে রয়েছে প্রিন্সিপালের অফিস এবং অডিটোরিয়াম। সেখানে বিভিন্ন অনুষ্ঠানে বহু মানুষের সমাগম হয়। কিন্তু বেরনোর পথ একটাই। আর জি কর হাসপাতালের সুপার প্রবীর মুখোপাধ্যায়ের স্বীকারোক্তি, ‘‘এখানে কিছু সমস্যা আছে। এ বিষয়ে পূর্ত দফতরকে সব জানিয়েছি।’’
মেডিক্যাল কলেজ হাসপাতালের এমার্জেন্সি বিভাগে বিকল্প রাস্তা রয়েছে, তবে তা কাজের নয়। কারণ, আপৎকালীন গেট জুড়ে চায়ের দোকান। হাসপাতালের এক কর্মী বলেন, ‘‘এই গেট বন্ধই থাকে। কোনও ঘটনা ঘটলে সমস্যায় পড়তে হবে।’’ ওই হাসপাতালের চক্ষু বিভাগের ভবনটিতে লিফ্‌টকে জড়িয়ে একটাই সিঁড়ি। নেই বিকল্প ব্যবস্থা। একই অবস্থা ন্যাশনাল মেডিক্যাল কলেজ হাসপাতালেও। তবে একমাত্র এন আর এস হাসপাতালে সেন্টেনারি বিল্ডিংয়ের পিছনে তৈরি হচ্ছে লোহার সিঁড়ি। হাসপাতালের অধ্যক্ষ দেবাশিস ভট্টাচার্য বলেন, ‘‘আমাদের এখানে সব বিল্ডিংয়ে বিকল্প ব্যবস্থা আছে।’’
শুধু আপৎকালীন ব্যবস্থাই নয়, অগ্নিনির্বাপণ ব্যবস্থাতেও বড়সড় খামতি রয়েছে শহরের অধিকাংশ সরকারি হাসপাতালে। আমরি-কাণ্ডের পরে প্রতিটি সরকারি মেডিক্যাল কলেজ এবং হাসপাতালে পর্যাপ্ত জল রাখার কথা বলা হয়েছিল। হাসপাতালগুলিতে আন্ডারগ্রাউন্ড রিজার্ভার করা বাধ্যতামূলক করা হয়েছিল। কিন্তু দু’একটি হাসপাতাল ছাড়া এখনও পর্যন্ত কোনও হাসপাতালেই সেই ব্যবস্থা করা হয়নি। সূত্রের খবর, হাসপাতালগুলির লিফ্‌ট এবং মূল সিঁড়ির পাশাপাশি দুর্ঘটনার সময় যাতে রোগী, চিকিৎসক, হাসপাতালের কর্মীদের উদ্ধার করা যায়, তার জন্য বিকল্প পথ তৈরির কথা বলা হয়েছিল। কিন্তু বাস্তবে কিছুই হয়নি। হাসপাতালগুলির প্রতিটি তলে ফায়ার অ্যালার্মের ব্যবস্থা করার কথা বলা হয়েছিল।   তা-ও নেই।